โตเกียวมารีนจีบแบงก์ขอร่วมทุน
โตเกียวมารีนฯจีบแบงก์ร่วมทุน หาช่องทางขายประกัน พร้อมเพิ่มทุนใหม่ 440 ล้านบาทปลายปี
24 ส.ค. 2553

โตเกียวมารีนฯจีบแบงก์ร่วมทุน หาช่องทางขายประกัน พร้อมเพิ่มทุนใหม่ 440 ล้านบาทปลายปี
นายฮิโรชิ ทาเทอิชิ ประธานกรรมการ บริษัทโตเกียวมารีนประกันชีวิต(ประเทศไทย) เปิดเผยว่า ในช่วงวิกฤตการเงินหลายบริษัทมีการถอนการลงทุนในไทย แต่บริษัทไม่ได้รับผลกระทบดังกล่าว และพร้อมที่จะลงทุนในไทยระยะยาว ซึ่งขณะนี้อยู่ระหว่างการเจรจากับธนาคารในประเทศไทย เพื่อขอร่วมทุน และ เป็นพาร์ทเนอร์ทางธุรกิจ หรือ ขายประกันผ่านธนาคาร ซึ่งยังไม่สรุปว่าจะได้หรือไม่ แต่เป็นการมองหาโอกาสในการขยายธุรกิจในประเทศไทย ยังไม่สามารถบอกได้ว่าจะได้ข้อสรุปเมื่อไหร่ โดยปัจจุบันบริษัทมีการขายประกันชีวิตผ่านธนาคารซีไอเอ็มบีไทย เพียงแห่งเดียวเท่านั้น จึงต้องการเพิ่มคู่ค้าทางธุรกิจให้มากขึ้น
สำหรับ การเปิดช่องทางขายประกันผ่านตัวแทนเมื่อเดือน พ.ค.ที่ผ่านมา ทางบริษัทเข้าใจและยอมรับว่าการขยายตลาดประกันชีวิตผ่านช่องทางตัวแทนต้องใช้เงินทุนจำนวนมาก และ จะประสบการขาดทุนในระยะแรก ซึ่งได้เตรียมทำการเพิ่มทุนแล้ว โดยบริษัทแม่ได้ตอบตกลงที่จะทำการเพิ่มทุนจำนวน 440 ล้านบาทเข้ามาในบริษัทช่วงปลายปี จะทำให้ทุนจดทะเบียนเพิ่มจาก 1,790 ล้านบาท เป็น 2,230 ล้านบาท เพื่อรองรับการเพิ่มขึ้นของจำนวนตัวแทน และ รองรับยอดขายผ่านตัวแทนในปีนี้ที่จะมีเข้ามาประมาณ 400 ล้านบาท และรองรับการขยายธุรกิจในอีก 2 ปีข้างหน้า
"เราเริ่มช่องทางการขายผ่านตัวแทนเมื่อเดือนพ.ค.ที่ผ่านมาถึงปัจจุบันมีตัวแทนทั้งสิ้น 600 คน และแนวโน้มเพิ่มขึ้นเพราะเขาเชื่อมั่นในฐานะการเงินของบริษัท"นายทาเทอิชิ กล่าว
นายทาเทอิชิ เปิดเผยว่า ผลจากตัวแทนเพิ่มขึ้นอย่างมาก และ ตลาดให้การตอบรับสินค้าของบริษัทเกินคาดหมาย จึงได้ปรับเป้าหมายการเติบโตของธุรกิจโดยรวมใหม่ เป็น 1,500 ล้านบาท เพิ่มขึ้น 50% จากเดิมตั้งไว้ 1,200 ล้านบาท เพิ่มขึ้น 20% แยกเป็น เบี้ยที่ขายผ่านเทเลมาเก็ตติ้ง 50 ล้านบาท ผ่านช่องทางแบงก์แอสชัวรันส์ และประกันกลุ่ม 500 ล้านบาท ส่วนที่เหลือจะเป็นเบี้ยที่ขายผ่านช่องทางตัวแทน
สำหรับ 6 เดือนแรก บริษัทมีเบี้ยรับรวม 667 ล้านบาท เพิ่มขึ้น 29% เป็นการเติบโตจากทุกช่องทางการขาย โดยมีตัวแทนใหม่ๅ สนใจเข้ามาร่วมงานกับบริษัทอย่างต่อเนื่อง รวมถึงผู้พิการทางสายตา ที่บริษัทเป็นรายแรกในประเทศไทยได้เปิดโอกาสให้เข้ามาร่วมงานขายทางโทรศัพท์ ซึ่งมีผู้สอบผ่านแล้ว 8 คน ทำงานแล้ว 4 คนเริ่มงานเมื่อเดือนก.ค.ที่ผ่านมาถึงปัจจุบันสามารถหาลูกค้าได้กว่า 10 รายแล้ว ส่วนอีก 4 คนอยู่ระหว่างการอบรมเพื่อขอรับใบอนุญาต
"เราจะบริจาคเงินจำนวน 1% จากเบี้ยประกันที่ขายผ่านโทรศัพท์ทั้งหมดในปีนี้ให้กับมูลนิธิช่วยคนตาบอดแห่งประเทศไทยในพระบรมราชินูประถัมภ์ เพื่อนำไปพัฒนาอาชีพให้กับคนตาบอด"นายทาเทอิชิ กล่าว